Document ID: /roh_data/filtered/fineweb-2-filterrobots_roh.jsonl.gz/58584

«A mai manca il sunar» di ina musicista da la MiMS, la Musica instrumentala Muntogna da Schons. Ella discurra per bleras musicistas e per blers musicists che sunan en ina musica instrumentala. Pervia da las mesiras da corona èsi numnadamain scumandà dapertut en Svizra da sunar e da far musica da cumpagnia. En il film «A mai manca il sunar – L’onn da corona da la MiMS» accumpogna Casper Nicca la pitschna cuminanza da musicistas e musicist durant quest onn curius. Tge muntada ha uschè in’uniun per commembras e commembers? Tge fa la pausa da provas e concerts cun els? E co vai enavant cun la musica? Il film da Casper Nicca mussa l’onn da corona or da la vista interna d’ina uniun da musica.